|  |
| --- |
| ***Директни плащания*** |

**1. Плащанията за Кампания 2019 са близо 1,9 млрд. лева**. Най-голямото плащане, което получиха стопаните, е по Схемата за единно плащане на площ ( СЕПП). Над 714 млн. лв. (714 125 843 лв.) бяха разпределени между 60 159 земеделски производители. Втората по размер на бюджета е Схемата за плащане за селскостопански практики, които са благоприятни за климата и околната среда - зелени директни плащания (ЗДП). По нея бяха изплатени близо 455 млн. лв. (454 590 954 лв.). Подпомагане получиха 60 143 земеделски стопани, които спазват изискванията за зелените плащания. По схемата за преразпределително плащане (СПП) над 60 хиляди производители получиха 106 млн. лв. (106 144 223 лв.). По Схемите за обвързана подкрепа в сектор „Плодове и зеленчуци” овощарите и зеленчукопроизводителите получиха общо над 77 млн. лв. (77 303 098 лв.). Средствата се разпределиха между 13 800 стопани, сред които и биопроизводители. Общият размер на изплатените средства по схемите за обвързано подпомагане за плодове е над 39 млн. лв. Преведените субсидии за зеленчуци са над 29 млн., а оранжерийните производители получиха над 8 млн. лв. По осемте схеми за обвързана подкрепа за животни по банковите сметки на фермерите постъпиха общо над 114 млн. лв. По ПНДЖ1 бяха разпределени над 35 млн. лв. между 4 479 животновъди, а по ПНДЖ 3 – над 28 млн. лв. - на 6 984 стопани, като и двата транша бяха платени в рамките на календарната 2019 г. Тютюнопроизводителите получиха субсидиите си през февруари месец, в размер над 75,6 млн. лв. (75 678 249 лв.) и достигна до 40 510 земеделски стопани. 113 памукопроизводители бяха подкрепени с близо 5 млн. лв. (4 820 156 лв.) по Схемата за специфично плащане за памук за Кампания 2019 г. Близо 30,5 млн. лева са изплатени по Схемата за обвързано подпомагане за протеинови култури (СПК) за Кампания 2019. Средства получиха 17 070 производители на територията на цялата страна, които отглеждат фасул, леща, нахут, грах фъстъци, соя, бакла, люцерна и др. Над 4,7 млн. лв. подпомагане получиха стопаните по Схемата за млади земеделски стопани (МЗС) и по Схемата за дребни земеделски стопани (ДЗС), подали заявления за Кампания 2019. По всички направления на мярка 10 „Агроекология и климат“ са преведени близо 62 млн. лв. По мярка 11 „Биологично земеделие“ от ПРСР 2014-2020 г. по направление „Биологично растениевъдство“, „Биологично животновъдство“ и „Биологично пчеларство“ за Кампания 2019 са преведени над 38 млн. лв. Плащанията по мярка 12 „Натура-2000” и Рамковата директива за водите” са близо 46 млн. лв. (45 926 147 лв.) на 11 502 земеделски стопани. По мярка 13 „Плащания за райони с природни или други специфични ограничения“ (НР1/НР2) са изплатени над 92 млн. лв. на 32 801 кандидати.

|  |  |
| --- | --- |
| ***Пазарна подкрепа*** |  |

**2. На 29 юни в Официален вестник на Европейския съюз e публикуван Делегиран регламент (ЕС) 2020/884 на Комисията от 4 май 2020 година за дерогация, що се отнася до 2020 година, от Делегиран регламент (ЕС) 2017/891 по отношение на сектора на плодовете и зеленчуците и от Делегиран регламент (ЕС) 2016/1149 по отношение на лозаро-винарския сектор във връзка с пандемията от COVID-19.** Регламентъте част от обявения от Европейската Комисия през месец април пакет от извънредни мерки в подкрепа на пазара на селскостопански продукти за справяне с икономическите смущения в земеделския сектор, възникнали в резултат на пандемията. За мерките в лозаро-винарския сектор „Преструктуриране и конверсия на лозя" и "Събиране на реколтата на зелено" се предвижда, в случай на възникнали трудности при изпълнените на вече договорени операции, финансовата помощ да се изплаща на база площта, констатирана при проверката на място преди окончателното плащане. Условието в тези случаи е невъзможността за цялостното изпълнение на операциите да бъде в резултат на пандемията от COVID-19 и да е настъпило в периода до 15 октомври 2020 г. Отделно от това е предвидена гъвкавост по отношение на мерките от националните програми за подпомагане в лозаро-винарския сектор като възможност за разрешаване на бенефициентите да представят настъпащи не по-късно от 15 октомври 2020 г. промени в текущи договорирани дейности в рамките на общия размер на одобреното подпомагане. На бенефициентите може да се разреши и да представят настъпващи в същия срок промени в целта на текущите операции по мерки „Популяризиране“, "Преструктуриране и конверсия на лозя" и "Инвестиции", при условие че са приключени всички отделни действия, които са част от цялостна стартирала операция. Когато промяна на вече одобрена операция е нотифицирана на компетентния орган, помощта се изплаща за отделните действия, които вече са извършени в рамките на тази операция, ако тези действия са изпълнени изцяло и са обект на административни проверки. В сектора на плодовете и зеленчуците се предвижда през 2020 г. максималният процент на права на глас и дялове или капитал, които всяко физическо или юридическо лице може да притежава в организация на производители (ОП), да може да надвишава 50% от общите права на глас и 50% от дяловете или капитала на ОП по причини, свързани с COVID-19. Освен това, на ОП може да бъде разрешено да прекратят за 2020 г. своите оперативни програми изцяло или частично. Не се преустановява плащането на помощ на ОП в случай на неспазване на критериите за признаване. Ако през 2020 година стойността на даден продукт намалее с най-малко 35 % поради пандемията от COVID-19 и е по причини извън отговорността на ОП, се смята, че стойността на предлаганата на пазара продукция от същия продукт представлява 100 % от стойността ѝ през предходния референтен период.

|  |  |
| --- | --- |
| ***Визия за ОСП след 2020 г.*** |  |

**3. Германия, която пое председателството на Съвета на ЕС на 1 юли , ще се стреми да постигне споразумение по реформата на Общата селскостопанска политика (ОСП) до октомври 2020**, заяви министърът на прехраната и земеделието на страната Юлия Кльокнер.„Ние спешно се нуждаем от следващата стъпка да бъде приемането на новата ОСП през октомври“, каза тя по време на последното заседание на министрите под хърватското председателство. Германското правителство се стреми към „общ подход“ на Съвета. На тази основа ще започнат неформални тристранни разговори с Европейския парламент и Комисията. Предложенията за реформа на ОСП се забавят от две години, докато се дискутират въпроси относно новата „зелена архитектура“, значението на мерките за опазване на околната среда и климата. В същото време се обсъжда новия модел за изпълнение, който предоставя на държавите членки повече правомощия при вземането на решение за разходите, повече гъвкавост в рамките на ОСП. Дипломат от ЕС определи предложения график от Германия като "много амбициозен" и добави, че никой няма да се подпише за общ подход, докато няма яснота по бюджета на ЕС. Окончателна сделка по ОСП е възможна едва след като ЕС финализира общата следваща седемгодишна многогодишна финансова рамка. По време на шестмесечното председателство, Германия ще се стреми към по-интензивни дискусии и постигане на споразумение по зелената архитектурата. Германският министър на прехраната и земеделието заяви, че има "тясна връзка" между амбициите на следващата ОСП по отношение на околната среда и наскоро обявените от ЕК стратегии “От фермата до трапезата“ и Биоразнообразие 2030. Също така, тя призова да се дискутират целите за намаляване използването на торове и пестициди - съответно с 20 и 50 процента, заложени при двете стратегии доколко са „икономически осъществими“. Добави, че „имаме нужда от яснота относно изходните позиции на подобни намаления, предвид различните дейности, които вече са предприети от някои държави-членки“. По време на германското председателство, федералният министър ще се стреми да даде по–голям приоритет на въпросите за етикирането на храните и за хуманно отношение към животните, които са част от стратегията от “Фермата до трапезата“. Германският министър подчерта нарастващото значение на регионалните вериги за производство и доставка на храна. Според Юлия Кльокнер е грешно демонстрирането на потребителски национализъм, защото от една страна, става въпрос за местен патриотизъм, но е важно и сътрудничеството и свързаността на страните-членки, които заедно са по-силни. Настоя за задълбочена оценка на въздействието на двете стратегии „От фермата до трапезата“ и Стратегия за Биоразнообразие 2030 г. Част от природозащитниците изразиха несъгласие с изказването на г-жа Кльокнер. „Реалният риск за продоволствената сигурност и за оцеляването на нашето общество е планетарен срив на климата и колапс на биоразнообразието“, казва Ариел Брунер, старши ръководител на политиката в BirdLife Europe.

**4. На 30 юни в гр. Брюксел беше проведено заседание на Специалния комитет по селско стопанство (СКСС).** По време на заседанието, делегациите бяха информирани за частичното политическо споразумение, постигнато в резултат от третия политически триалог по Регламента относно преходните правила за ОСП (проведен на 30 юни 2020 г.). В споразумението е заложен 2 годишен преходен период (бел., до края на 2022 г.) преди да стартира прилагане на ОСП по новите правила (бел., началото на 2023 г.). На този етап, споразумението изключва въпроси свързани с МФР и допълнителните въпроси, които трябва да бъдат решени, в случай че бъде окончателно одобрено удължаване на преходният период от 1 на 2 години. Председателството прикани делегациите да потвърдят общото разбиране, постигнато на триалога, като призова за тяхната подкрепа. Всички делегации, с изключение на две, поздравиха председателството за постигнатото споразумение като подкрепиха мандата за постигнатото общо разбиране между съ-законодателите по всички елементи. В своите коментари, голяма част от ДЧ изразиха подкрепа за удължаване на преходния период от 1 на 2 години. Комисията продължава да се придържа към своята позиция, че е достатъчна 1 година преходен период. Резултатите от споразумението могат да се отчетат като изключително положителни за България. Споразумението включва приоритетните за България изменения (изключени от първоначалния вариант на законодателно предложение на Комисията), които дават възможност да бъде продължено изплащането на преходна национална помощ през време на преходния период на нива от 2020 г., както и възможността за удължаване на преходната подкрепа за райони, отпадащи от обхвата на районите с природни ограничения, след извършеното предефиниране съгласно чл. 32 от Регламент 1305/2013. Преговорите с Европейския парламент ще бъдат възобновени след като Съветът има мандат по всички елементи от приложението. Окончателно одобрение и приемане на регламента се очаква през есента на 2020 г. Германското председателство обяви, че следваща тема за дискусия ще бъде зелената архитектура в Регламента за стратегическите планове след 2020 г., като се вземе предвид връзката между ОСП и стратегиите от Зелената сделка.

**5. На първото заседанието на Работна група „Хоризонтални селскостопански въпроси“ към Съвета на ЕС под германско председателство, проведена на 3 юли 2020 г., беше представен екипът на председателството, бъдещите му приоритети, ключовите аспекти в сферата на земеделието и организация на предстоящата работа.**Продължи техническо разглеждане на проекта на Регламент за стратегическите планове с презентация на ЕК относно новия модел за прилагане. Комисията изрази опасения относно някои предложения в проекта и предложи алтернативни решения на потенциалните трудни ситуации. В последвалата дискусия ДЧ дадоха отговор на предварително поставените от Председателството въпроси, свързани с конкретните разпоредби на проекта на регламент относно определянето единичната сума  (unit amount), начина на отчитане за целите на уравняване на съответствието (чл.88 и 89) и съдържанието на годишния доклад (чл.121). Преобладаващата част от делегациите изразиха подкрепа относно последния вариант на дискутираните разпоредби, изработен по време на Хърватското председателство. Бяха поискани конкретни примери за използването на средна стойност за други интервенции. Беше отбелязана важността на финансовата гъвкавост, особено по отношение на еко схемите, която да не позволява неусвояване на финансови средства в случай на недостатъчен интерес от страна на фермерите. ЕК потвърди, че е възможно да се направи допълнително опростяване в текстовете. Следващото заседание на РГ се планира да се проведе дистанционно на 16 юли с продължаване на дискусиите по новия модел за изпълнение.

|  |  |
| --- | --- |
| ***Още от ЕС и света*** |  |

**6. Германия, настоящият ротационен председател на ЕС, и Европейската комисия (ЕК) са решени да постигнат напредък по редица ключови досиета**, бе подчертано от канцлера Ангела Меркел и председателя на ЕК Урсула фон дер Лайен на виртуална среща, състояла се на 2 юли. Те изтъкнаха необходимостта от преодоляване на кризата COVID-19, определяне на нов дългосрочен бюджет и постигане на напредък по въпросите на климата и дигитализацията. Предупредиха, че блокът иска сделка с Великобритания, но не при всякакви условия. След тази среща-дискусия, с участието също на вице-канцлерът Олаф Шолц и федералните министри Петер Алтмайер (икономика) и Хайко Маас (външни работи), Меркел заяви, че Европа се оказва в труден повратен момент в нейната история във време, когато държавите-членки се стремят да се грижат за собствените си интереси. Тя заяви, че на първо място в германския дневен ред на Европейския съвет на 17 и 18 юли ще се постави преодоляването на кризата. Подчерта важността на Многогодишната финансова рамка (МФР) 2021-2027 г. и отбеляза, че ревизираното предложение на ЕК от 27 май има за цел да помогне за справяне с последиците от кризата, но и отправя поглед към бъдещото ново поколение, което означава разходи за опазване на климата с водеща роля на инициативата за Зелената сделка. Германското председателство също така ще работи по въпроса за цифровизацията, което е от ключово значение за справянето ни като икономики и за подготовката ни за новото икономическо бъдеще. Миграцията също бе обсъдена по време на срещата. Разговорите засегнаха и ролята на Европа в света. Меркел акцентира върху отношенията на ЕС с основните играчи, САЩ, Русия, Китай, но също така повдигна въпроса за Западните Балкани и подчерта значението на връзките на Съюза със съседния континент, Африка. По отношение на бъдещите отношения с Великобритания тя отбеляза, че преговорите продължават и искаме да постигнем приемливо решение, но ще трябва да се подготвим и за най-лошия сценарий. От своя страна, шефката на ЕК Урсула фон дер Лайен заяви, че стартирането на германското председателство идва в много решаващ момент като през следващите шест месеца следва да се постигне споразумение относно пакета за възстановяване на ЕС Новото поколение, както и за дългосрочните финансови перспективи. Тя призова всички държави-членки и заинтересовани страни да надхвърлят своите тесни интереси и да се съсредоточат върху ползите за нашия ЕС. Посочи изменението на климата и дигитализацията като проблеми, по които трябва незабавно да се постигне напредък. „Приоритетите на германското председателство са напълно съгласувани с приоритетните проекти, приети от ЕК миналата есен“, добави фон дер Лайен. Първият европейски Закон за климата с цел декарбонизация към 2030 г. ще бъде представен по време на германското председателство. По същото време, ЕК ще предложи всеобщ акт за дигитализация. „И ако успеем да го направим навреме, ние също ще представим Съобщението за изкуствения интелект“, добави тя. Друго предложение, което ще бъде представено преди края на 2020 г., е Пактът за миграцията. „Нуждаем се от по-устойчива и уверена Европа“, каза фон дер Лайен. „Знаем също, че най-голямата ни сила е вътрешният пазар“, подчертавайки необходимостта от неговата консолидация.

**7. През юни 2020 г. индексът на цените на основните храни на Организацията за земеделие и прехрана към ООН – ФАО (FAO Food Price Index) се покачиха с 2,4 на сто, в сравнение с май и това е първото месечно покачване от началото годината**.Индексът на ФАО показва как глобалните цени на основни хранителни продукти са се променили през последния месец. Изчислява се въз основа на средните индекси на пет продуктови групи (зърнени храни, млечни и месни продукти, захар и растителни масла), като се вземе предвид средният показател за дела на всяка група в износа. Данните, оповестени от ФАО на 2 юли показват поскъпване на цените на растителните масла, захар и млечни продукти след резките спадове през месец май, докато повечето цени за зърнени храни и месо остават под натиск. Цените на растителното масло нараснаха с 11.3% след четири поредни месеца на снижение. Основно се повишиха цените на палмовото масло, но и цените на соевото, слънчогледовото и рапичното масло също следват тенденцията на покачване. Поскъпването на палмовото масло през юни е резултат от „възстановяването на глобалното търсене за внос, след облекчаването на блокирането, свързано с COVID-19 в много страни, и опасенията относно възможни прекъсвания в производството, при продължителен недостиг на мигрантска работна ръка“. Цените на захарта се повишиха с над 10% спрямо май, подкрепени от скока на цените на суровия петрол, което насърчи мелници в Бразилия да произвеждат повече етанол, намалявайки количеството захар, предназначено за износ. Общото увеличение на млечните продукти е с 4% спрямо май 2020 г., въпреки че в сравнение с юни 2019 г. нивата на цените са с 4,6% по-ниски. „Котировките на цените за всички млечни продукти, представени в индекса, се повишиха, но не до нивата от преди пандемията“, съобщиха служители на базираната в Рим агенция към ООН. Повишението е обусловено от търсенето за внос, особено от страните от Близкия изток и Източна Азия, заедно със сезонния спад на доставките в Европа и ограничената наличност от Океания. За разлика от тях, цените на зърнените култури се снижиха незначително от май до юни 2020 г., достигайки ниво, което е с 1,9% под стойностите за юни 2019 г. „Намаляването на натиска върху цените на пшеницата се засили през юни 2020 г., отчасти поради новите реколти в северното полукълбо, но и поради подобрените перспективи за производство в редица големи страни износители, по-специално в Черноморския регион“, заявиха от ФAO. Международните цени на ориза спаднаха леко на фона на отслабване натърговията и валутните нива при някои страни износители, индексът на цените на зърнените култури, като  ечемик и сорго също се понижиха. За разлика от тях, международните цени на  царевицата бяха водени от възстановяване на търсенето и неблагоприятните условия на отглеждане в САЩ. Индексът на ФАО на цените на месото  намалява с 0,6 процента спрямо май и е с 6% под нивото от юни 2019 г. Цените на домашните птици и говеждото месо се снижиха, обусловени от увеличената наличност при големите износители, въпреки големите поръчки от Китай и Близкия изток. Възстановяването на цените на свинското месо е незначително, водено от лекото увеличение на търсене в Европа и Близкия изток, в резултат на очаквано отпадане на ограничителните мерки, свързани с COVID-19. Цените на овчето месо се определяха от затруднената доставка от Океания , водена от възстановяване на стадата и на фона на високия лев.

*Приложение*

**Климатичната цел на Европа: Революция**

В обзорна статия, озаглавена „**Климатичната цел на Европа: Революция“,** поместена на 17 юни 2020 г. в европейското издание на „Политико“, се представя генезиса и фундаменталните и радикални изменения в обществените отношения и бит, които се очакват в Европа до 2050 г. в резултат от предстоящото провеждане на политиката на Европейската зелена сделка, наричана директно „революция“.

Намаляването на емисиите на континента до „нетна нула“, (което означава, че Европа ще улови поне толкова парникови газове, колкото произвежда), ще изисква до 2050 г. радикално **преразглеждане на почти всеки аспект на съвременната икономика.** Драматичното намаляване на въглерода ще **унищожи цели индустрии, ще преобрази други и ще принуди хората да променят начина, по който се хранят, работят, живеят и пътуват.** Амбицията на Европейския съюз (ЕС) да декарбонизира Европа не е нищо повече от **„предложение за “римейк на цивилизацията“.** Това не е правене на политика в обичайните рамки. Френският президент Еманюел Макрон нарича това, което следва, **„следващият свят“**. Полският министър по въпросите на климата Михал Куртика, председател на конференцията на ООН за климата през 2018 г., го нарича **„цивилизационно предизвикателство“.**

„Хората не мислят за това като за „сделка“. Те мислят за това почти като за революция в американския живот”, според Гари Герстъл, професор от университета в Кеймбридж по американска история, относно **оригиналната „Нова сделка**”, известна като **New Deal (Нов курс)1.** Това е названието на политиката на американския президент **Франклин Делано Рузвелт2**, изразена в редица програми между 1933 г. и 1938 г. за борба със **световната икономическа криза (Голямата депресия)3**. Политиката намесва държавата в свободата на икономиката, която до този момент е била неприкосновена. Има само няколко исторически прецедента с подобни измерения: превръщането на китайската икономика в пазарна от Дън Сяопин, планът Маршал и възстановяването на Европа и Япония след Втората световна война, британския премиер Маргарет Тачър и неолибералните революции на президента на САЩ Роналд Рейгън. Най-близкият исторически паралел е Новия курс от 30-те години на миналия век на президента на САЩ Франклин Д. Рузвелт.

Неслучайно проектите споделят едно и също име. ЕК е избрала „Европейска зелена сделка“, за да характеризира политическата рамка, която се очаква да преведе Континента през прехода.

Целите на оригиналния Нов курс бяха също толкова амбициозни. Изправени пред болезнените години на Голямата депресия, привържениците на Новия курс категорично искаха да пренаправят американския капитализъм чрез масивни интервенции и капиталови разходи. В допълнение към въвеждането на работни програми и социално осигурителни пенсионни обезщетения, програмата промени начина, по който гражданите на САЩ осмислят своите права и отговорности. Разширената визия на Рузвелт за ролята на правителството в икономиката стана доминиращата политическа парадигма за половин век.

Счита се, че правителствените разходи за Новия курс между 1933 и 1941 г. са достигнали 653 милиарда долара преизчислени към 2009 г. Планът Маршал предостави около 130 милиарда долара днешни пари за следвоенното възстановяване в Европа. Мисията на Аполо, която изстреля Нийл Армстронг на Луната, струва на правителството на САЩ 288 милиарда долара. **Декарбонизирането на Европа ще изисква комбинирани частни и публични инвестиции в размер на 230 милиарда евро всяка година от 2031 до 2050 г., а според ЕК-общо 4,6 трилиона евро за две десетилетия.**

Точно както Голямата депресия изправи САЩ пред безпрецедентно предизвикателство, **изменението на климата представлява екзистенциална заплаха за европейския проект.**

Според едно проучване, земната площ, оценена с „висок или много висок“ риск да се превърне в пустиня в Южна Европа и на Балканите, е нараснала до размера общо на Германия и Унгария. Тези, които бягат от сушата и глада в по-бедните страни ще търсят относителната безопасност на Европа, очертавайки **перспективата за вечна, дестабилизираща и дехуманизираща бежанска криза**.

Пандемията на коронавирус само увеличи историческото уеднаквяване с Новия курс. Изведнъж Европа се изправи пред „шок без прецедент след Голямата депресия“, заяви еврокомисарят по икономиката Паоло Джентилони. **Обявеният през май пакет за икономическо спасяване в размер на 750 милиарда евро също има за цел да стартира проекта „Зелена сделка“.** Ако европейците наистина се мобилизират около постигането на целта за 2050 г., всяко бизнес решение, избор на начин на живот, политически възгледи, всеки отличителен белег на европейската култура - от годишните ски пътувания, до футболните мачове в Шампионската лига, до френското сирене - ще трябва да бъдат тествани спрямо приноса им към изменението на климата.

Европейският **Закон за климата**, предложен от Комисията през март, ще изпрати всеки закон на ЕС, минал и бъдещ, на тест за неговата съвместимост с климатичната неутралност, което мозъчния тръст E3G нарича „тектоничен преход“. Може да не знаем как това може да се направи, но се знае какво е необходимо да се направи. В въглеродно неутрална Европа, автомобилите и камионите ще се захранват от електричество или водород и ще се произвеждат все повече от карбонови влакна. Начините за транспорт от деветнадесети век-речни лодки и влакове-ще се върнат, но с източници на енергия от 21 век. Стоманата, торовете и циментът, материалите, изградили модерността, ще бъдат произведени от нови процеси, които ще намалят огромните им въглеродни отпечатъци.

**Нито един гражданин, индустрия или правителство няма да постигнат целта непроменени.** Всеки производител на всеки продукт ще е намерил начини да използва повече рециклирани материали. Вкъщи всички ние ще участваме в по-сложни ритуали за сортиране на боклука. Чрез цените на въглеродните емисии и политически стимули **гражданите ще бъдат принудени или убедени** да летят по-малко, да ядат по-малко червено месо и да използват повече влакове, автобуси, трамваи и велосипеди. Някои общности ще трябва да се пресъздадат на най-основното ниво след почти пълната подмяна на енергията от въглища с възобновяема или ядрена енергия. Миньорите и петролните работници ще трябва да напуснат завещаните от предишните поколения работни места.

Дори и след всичко това значителни количества парникови газове все още ще се разнасят в атмосферата. За да достигне нетна нула, въглеродът ще бъде улавян и погребван. Земеделието и управлението на земята могат да осигурят част от решението. Горите ще помогнат за поемането на част от емисиите. **Приходите на фермерите ще бъдат свързани с въглерода, който постъпва в почвата им, толкова, колкото и храната, която произвеждат.** „Вече имаме на разположение повечето технологии и вече постигнахме напредък в тази посока с иновативни решения“, заявява френският евродепутат Паскал Канфин, председател на Комисията по околна среда на Европейския парламент (ЕП). Произвеждат се машини, които изсмукват CO2 директно от въздуха. Тяхното използване се изчислява на около 5 трилиона долара всяка година. Това би било една от най-големите индустрии въобще.

Има напълно преобразени млечни ферми. Кравите носят радио яка, която изследва всяко тяхно движение и телесна функция. Метеорологична станция в реално време помага за прецизиране на вземането на решения. Изследването на почвата проследява химичния състав и нещо много съществено-съдържанието на въглерод в земята. Въпреки, че средната консумация на краве мляко може да намалее, тя ще остане основна храна при всеки сценарий, който ЕС разглежда, до 2050 г. И все пак отглеждането на добитък има основен принос за метана, мощен парников газ. Независимо от всичко се счита, че все още ще се произвежда мляко в нет-нулева Европа.

Нещата могат да се променят бързо. Мощността от въглища е била 40 процента от електрическия микс в Обединеното кралство само преди осем години. Страната току-що записа два месеца без мощност от въглища за първи път от 1882 г. Не така, обаче е в Полша, където 80 процента от електроенергията в страната все още идва от въглища. За 100 000 семейства във въгледобивния район на Силезия, нет-нулата не оставя място за еволюция. През декември полското правителство заяви на Европейския съвет, че ще се съгласи с общоевропейската цел за неутралитет на климата през 2050 г., но не вижда как може да се постигне. Съобщението беше просто: ако искате да направим това, ще трябва да платите. Силезийските семейства ще възлагат своите надежди на **Механизма за справедлив преход на ЕС**, който според Комисията ще „**мобилизира“ 100 милиарда евро между 2021 и 2027 г.,** за да помогне на засегнатите общности да преразгледат своето бъдеще.

Пред същата несигурност е изправена автомобилната индустрия. Стандартен горивен двигател има приблизително 1400 компонента, докато електрическия само 200. Инженер-механиците ще трябва да променят специалността си, защото няма да са толкова необходими при производството на един автомобил. От другата страна са дигиталните специалисти, работещи върху иновациите в производствената система. Те са бъдещето. Има тревога за спада на работните места в бранша. Новите работни места ще са толкова различни, колкото добивът на въглища от монтирането на слънчеви панели и на много от по-възрастни работници може да се наложи да се борят, за могат да се адаптират.

Тези **катаклизми** ще се почувстват по целия континент, от нефтената столица на Шотландия в Северно море Абърдийн до Лупени, в богатата на въглища долина Жиу в Румъния, където изкопаемите горива са осигурявали голяма част от живота. Забележителното бягство на Великобритания от въглищата не се счита за положителен пример по тези места. Великобритания имаше малко работни места за губене. Въгледобивният ѝ сектор бе смазан през 80-те години на миналия век, когато Тачър разби профсъюзите. Четири десетилетия по-късно бившите градове с въглища остават едни от най-нуждаещите се от Великобритания.

Правителствата биха могли да обърнат внимание на примера, даден от Испания. Сделката със синдикатите през 2018 г. изпрати по-възрастните миньори в ранно пенсиониране, изплати 10 000 евро компенсация на младите миньори и задължи правителството да развива нови индустрии в техните общности. И дори тази програма остави мнозина недоволни.

Това търсене на солидарност между региони, нации и класи е може би най-силният аргумент защо прекратяването на емисиите ще изисква различна Европа. Европа не се нуждае от повече болка - несправедливият преход, който задълбочава неравенството, ще подхрани националистически, популистки политика.

Изпълнено правилно, обещанието на Европейската Зелена сделка не е просто спиране на парниковите газове. Много неща ще бъдат по-добри. Въздухът ще бъде по-чист, работата по-безопасна, домовете по-топли, градовете по-удобни. Ще има по-големи, по-разнообразни гори. Хората ще бъдат по-здрави.

Подобно на Новия курс в САЩ, проектът има потенциала да насърчи чувството за обща цел и постижения.

-----------------------------------------------------------------------

**1 New Deal** (**Нов курс**) е названието на политиката на [Франклин Делано Рузвелт](https://bg.wikipedia.org/wiki/%D0%A4%D1%80%D0%B0%D0%BD%D0%BA%D0%BB%D0%B8%D0%BD_%D0%94%D0%B5%D0%BB%D0%B0%D0%BD%D0%BE_%D0%A0%D1%83%D0%B7%D0%B2%D0%B5%D0%BB%D1%82), изразена в редица програми между [1933](https://bg.wikipedia.org/wiki/1933) и [1938](https://bg.wikipedia.org/wiki/1938) за борба с [Голямата депресия](https://bg.wikipedia.org/wiki/%D0%93%D0%BE%D0%BB%D1%8F%D0%BC%D0%B0%D1%82%D0%B0_%D0%B4%D0%B5%D0%BF%D1%80%D0%B5%D1%81%D0%B8%D1%8F), последвала срива на борсата през [1929](https://bg.wikipedia.org/wiki/1929) г. Политиката намесва държавата в свободата на икономиката, която до този момент е била неприкосновена.

**2 Франклин Делано Рузвелт** (Franklin Delano Roosevelt, 30 януари 1882-12 април 1945, 32-ри президент на САЩ (4 март 1933 — 12 април 1945), една от централните фигури в световните събития от първата половина на XX век, начело на САЩ по време на Голямата депресия и Втората световна война. Единственият американски президент, избиран повече от 2 мандата.

**3 Голямата депресия (Great Depression)** е световната икономическа криза (23 октомври 1929 г.-1941 г.).